62018CJ0261_RES
Дело C‑261/18
Европейска комисия
срещу
Ирландия
Решение на Съда (голям състав) от 12 ноември 2019 г.
„Неизпълнение на задължения от държава членка — Решение на Съда, установяващо неизпълнение на задължения — Неизпълнение — Директива 85/337/ЕИО — Разрешаване и изграждане на вятърни генератори — Проект, който може да окаже значително въздействие върху околната среда — Липса на предварителна оценка на въздействието върху околната среда — Задължение за узаконяване — Член 260, параграф 2 ДФЕС — Искане за определяне на периодична имуществена санкция и на еднократно платима сума“
Околна среда — Оценка на въздействието на някои проекти върху околната среда — Директива 85/337 — Задължение на компетентните органи да извършат оценката преди предоставянето на разрешение — Неизвършване на оценката — Задължение на органите за поправяне на положението — Обхват — Отстраняване на пропуска чрез извършване на оценка на въздействието след изграждането и въвеждането в експлоатация на съответната инсталация — Допустимост — Условия
(член 4, параграф 3 ДЕС; член 2, параграф 1 и член 4, параграфи 1 и 2 от Директива 85/337 на Съвета, изменена с Директива 97/11)
(вж. т. 72—78)
Околна среда — Оценка на въздействието на някои проекти върху околната среда — Директива 85/337 — Задължение на компетентните органи да извършат оценката преди предоставянето на разрешение — Неизвършване на оценката — Задължение на органите за поправяне на положението — Обхват — Липса на предварителна оценка — Нарушение
(член 2, параграф 1 и член 4 от Директива 85/337 на Съвета, изменена с Директива 97/11)
(вж. т. 79—84)
Държави членки — Задължения — Изпълнение на директивите — Неизпълнение на задължения — Обосновка, изведена от вътрешния правен ред — Недопустимост
(член 258 ДФЕС)
(вж. т. 89—91)
Държави членки — Задължения — Неизпълнение на задължения — Обосноваване — Принцип на защита на оправданите правни очаквания — Изтъкване на принципа от държава членка като пречка да се констатира неизпълнение на задължения — Недопустимост
(член 258 ДФЕС)
(вж. т. 92 и 93)
Иск за установяване на неизпълнение на задължения — Решение на Съда, установяващо неизпълнение на задължение — Неспазване на задължението за изпълнение на съдебното решение — Имуществени санкции — Еднократно платима сума — Определяне на размера — Критерии — Тежест и продължителност на нарушението — Неизпълнение на съдебно решение във връзка с оценка на въздействието върху околната среда
(член 260, параграф 2 ДФЕС; Директива 85/337 на Съвета, изменена с Директива 97/11)
(вж. т. 115—123)
Иск за установяване на неизпълнение на задължения — Решение на Съда, установяващо неизпълнение на задължение — Неспазване на задължението за изпълнение на съдебното решение — Имуществени санкции — Еднократно платима сума — Определяне на размера — Критерии — Платежоспособност — Дата, с оглед на която се преценява
(член 260, параграф 2 ДФЕС)
(вж. т. 124)
Иск за установяване на неизпълнение на задължения — Решение на Съда, установяващо неизпълнение на задължение — Неспазване на задължението за изпълнение на съдебното решение — Имуществени санкции — Периодична имуществена санкция — Определяне по вид и размер — Право на преценка на Съда — Критерии
(член 260, параграф 2 ДФЕС)
(вж. т. 131—135)
Резюме
Ирландия е осъдена на имуществени санкции заради неизпълнението на предходно решение на Съда, изискващо в частност екологична оценка на вятърни генератори
В решение Комисия/Ирландия (Вятърни генератори в Дерибрин) (C‑261/18), произнесено на 12 ноември 2019 г., Съдът в голям състав осъжда Ирландия на имуществени санкции за това, че не е предприела конкретни действия по решение от 3 юли 2008 г., Комисия/Ирландия (
1
), в което Съдът е установил, че с изграждането на вятърни генератори в Дерибрин (Ирландия) без предварителна оценка за въздействието им върху околната среда Ирландия е нарушила Директива 85/337 (
2
).
След произнасянето на решението от 2008 г. Ирландия въвежда процедура по узаконяване, която да позволи на оператора на вятърните генератори в Дерибрин да се съобрази с изискванията на Директива 85/337. Тъй като обаче операторът на вятърните генератори не е задействал тази процедура и същата не е започната служебно от ирландските власти, Комисията сезира Съда с втори иск за установяване на неизпълнение на задължения.
Съдът най-напред преценява какви задължения имат държавите членки, когато даден проект е бил разрешен в нарушение на предвиденото в Директива 85/337 задължение за предварителна оценка на въздействието му върху околната среда. Съдът припомня, че съгласно принципа на лоялно сътрудничество държавите членки са длъжни да вземат всички необходими мерки, за да отстранят пропуска да бъде извършена оценка на въздействието върху околната среда. Те в частност трябва като узаконяваща мярка да извършат оценка след въвеждането в експлоатация на съответното съоръжение. При подобна оценка трябва да се отчетат не само бъдещите последици от съоръжението, но и екологичното въздействие от момента на изграждането му. Тя може да доведе до изменение или оттегляне на разрешенията, издадени в нарушение на задължението за извършване на предварителна оценка.
Независимо от законодателната реформа, въвеждаща процедура по узаконяване, Ирландия не е извършила нова оценка на въздействието на вятърните генератори върху околната среда и съответно не се е съобразила с решението от 2008 г.
По-нататък, Съдът отхвърля различните доводи, които Ирландия излага в своя защита. От една страна, Ирландия не може да се позовава на национални разпоредби, ограничаващи възможностите за задействане на процедурата по узаконяване, въведена, за да се осигури изпълнението на решението от 2008 г. В това отношение Съдът припомня, че националните органи са длъжни да отстранят пропуска да се извърши оценка на въздействието и че задълженията по Директива 85/337 важат и за оператора на вятърните генератори, доколкото той е под контрола на Ирландия. От друга страна, макар разрешенията за изграждането на вятърните генератори в Дерибрин да са влезли в сила, Ирландия не може — за да избегне последиците от обективната констатация, че не е спазена Директива 85/337 — да се позовава на правната сигурност и на защитата на оправданите правни очаквания на оператора на тези генератори във връзка с придобити права. В това отношение Съдът подчертава, че проектите, разрешението за които вече не може да се обжалва пряко по съдебен ред, не могат да се считат чисто и просто за разрешени в съответствие със закона, що се отнася до задължението за извършване на оценка на въздействието върху околната среда.
Като съобразява тежестта и продължителността на неизпълнението на задължения — от решението от 2008 г. са изминали повече от единадесет години без да са взети мерките, необходими за съобразяване с това решение — както и платежоспособността на Ирландия, Съдът осъжда тази държава членка да заплати на Европейската комисия еднократно сума в размер на 5000000 EUR и периодична имуществена санкция в размер на 15000 EUR на ден, считано от произнасянето на днешното решение до изпълнението на решението от 2008 г.
(
1
)	Решение от 3 юли 2008 г., Комисия/Ирландия (C‑215/06, EU:C:2008:380).
(
2
)	Директива 85/337/ЕИО на Съвета от 27 юни 1985 година относно оценката на въздействието на някои публични и частни проекти върху околната среда (ОВ L 175, 1985 г., стр. 40; Специално издание на български език, 2007 г., глава 15, том 1, стр. 174).